
1. Al doilea tur al alegerilor prezidenţiale din Slovenia 

 

În Slovenia, la 1 decembrie a.c., a avut loc cel de-al doilea tur de scrutin al alegerilor prezidenţiale. 

Cei doi candidaţi au fost premierul Janez Drnovsek, preşedinte al Partidului Liberal-Democrat (LDS, de centru stânga), favorit în cel de-al doilea tur de scrutin, care a obţinut în cadrul primului tur de scrutin 44% din voturile exprimate şi procurorul republicii, Barbara Brezigar, susţinută de două partide de centru-dreapta, care obţinuse 30,7%. Premierul sloven a câştigat primele alegeri libere care au avut loc în anul 1992, la numai un an de la declararea independenţei, în 1991, şi a condus practic toate guvernele Sloveniei, exceptând o perioadă de şase luni în anul 2000, când la putere s-au aflat partidele de centru-dreapta. 

Prezidată timp de 12 ani de fostul comunist reformator Milan Kucan, care a condus statul sloven la independenţă, Slovenia se va integra în 2004 în Uniunea Europeană şi a fost invitată la recentul summit de la Praga să adere la NATO în acelaşi an.

Potrivit rezultatelor finale, Janez Drnovsek a obţinut 56,33% dintre sufragii, în timp ce oponentul său, Barbara Brezigar, a fost votată de 43,67% dintre alegători. 

J. Drnovsek, al cărui partid este dominant în cadrul majorităţii guvernamentale, şi-a anunţat deja succesorul în funcţia de premier, în persoana actualului ministru al finanţelor, Anton Rop, iar la 23 decembrie a.c. îi va succeda în funcţie preşedintelui Milan Kucan. El a declarat, de asemenea, că va abandona postul de preşedinte al Partidului Liberal-Democrat. 

Potrivit analiştilor, slovenii văd în J. Drnovsek omul care a ştiut să transforme mica ţară de două milioane de locuitori într-una dintre cele mai prospere state ale Europei centrale şi una dintre cele mai avansate din punct de vedere al viitorului val de aderare la UE, în 2004.

 

2. Turneul preşedintelui Vladimir Putin în China şi India

Preşedintele Federaţiei Ruse, Vadimir Putin, a început, la 1 decembrie a.c. o vizită în China, în cadrul unui turneu asiatic de cinci zile, ce mai cuprinde India şi Kârgâzstan, consacrat intensificării colaborării cu aceste ţări. Scopul acestui turneu, subliniat de liderul rus, este consolidarea axei dintre Rusia, China şi India, în ideea de a contrabalansa influenţa Statelor Unite ale Americii pe plan mondial, în perspectiva unor eventuale conflicte militare între SUA, Irak şi Coreea de Nord. 

Într-un interviu acordat anterior începerii turneului, preşedintele rus aprecia că vizita sa în China reprezintă un eveniment deosebit, în contextul schimbărilor radicale care au loc în prezent la nivelul conducerii la vârf din China, precum şi al creşterii potenţialului economic al acestei ţări, al influenţei sale în rezolvarea principalelor probleme internaţionale. Totodată, şeful statului rus a subliniat că Republica Populară Chineză reprezintă unul din principalii parteneri ai Rusiei în lume, cu care Rusia doreşte să consolideze cooperarea bilaterală, dar şi cea pe plan internaţional. 

Preşedintele rus, Vladimir Putin, a declarat, la Beijing, la 2 decembrie a.c., la finalul unei reuniuni de lucru a celor două delegaţii, că "Rusia şi China sunt parteneri strategici". "Nu există tensiuni între cele două ţări, din contră, am devenit parteneri. Credem că acest parteneriat este de natură strategică şi va da rezultate. Dacă ne amintim de stadiul în care se aflau relaţiile noastre în urmă cu 10 sau 12 ani, de relaţiile sovieto-chineze, şi dacă le comparăm cu cele din prezent, vom vedea că există unele schimbări radicale", a precizat preşedintele rus.

V. Putin a condamnat folosirea unilaterală a forţei pentru rezolvarea disensiunilor internaţionale, în timp ce Statele Unite se pregătesc pentru un eventual război împotriva Irakului. "A ignora acordurile internaţionale este absolut inadmisibil, ca şi politica inechitabilă şi încercarea de a rezolva problemele prin folosirea unilaterală a forţei", a declarat V. Putin. De asemenea, preşedintele rus a amintit rezervele ţării sale cu privire la extinderea NATO, considerând că această măsură "nu vine în sprijinul stabilităţii internaţionale". 

La rândul său, China a reafirmat că orice soluţionare a crizei irakiene trebuie să fie de natură politică şi diplomatică, cu toate că SUA sporesc presiunile asupra Irakului, care trebuie să-şi declare toate armele până la 8 decembrie a.c.. "Problema irakiană trebuie rezolvată pe plan politic şi diplomatic. China face apel la stricta aplicare a tuturor rezoluţiilor ONU", a declarat purtătorul de cuvânt al Ministerului Afacerilor Externe. 

Preşedinţii chinez şi rus, Jiang Zemin şi Vladimir Putin, au solicitat normalizarea relaţiilor dintre Statele Unite şi Coreea de Nord. În declaraţia comună dată publicităţii cu ocazia vizitei preşedintelui rus, cei doi şefi de stat au apreciat că "normalizarea relaţiilor dintre Statele Unite şi Republica Populară şi Democratică a Coreii de Nord este o chestiune de foarte mare importanţă". Reprezentanţii celor două ţări, care au legături destul de strânse cu statul nord-coreean, au afirmat, de asemenea, că autorităţile RPDC trebuie să continue dialogul cu Coreea de Sud în vederea punerii în practică a acţiunilor de eliminare a armamentului nuclear. 

Declaraţia comună a Chinei şi Rusiei, semnată la 2 decembrie a.c., de preşedintele Rusiei, V. Putin şi preşedintele R.P. Chineze, Jiang Zemin, menţionează că Rusia şi China nu admit crearea şi activitatea pe teritoriul lor a unor organizaţii şi grupări care aduc prejudicii suveranităţii, securităţii şi integrităţii teritoriale a celor două state: "Acţiunile teroriste de la New York, Moscova, din Kenya, de pe insula Bali şi din alte zone constituie dovada faptului că terorismul, separatismul şi extremismul reprezintă o ameninţare la adresa securităţii unor state suverane, a păcii şi stabilităţii în întreaga lume".

Analiştii politici chinezi au apreciat, după încheierea vizitei preşedintelui rus, că părţile au generalizat sub multiple aspecte experienţa acumulată în ultimul deceniu în domeniul dezvoltării relaţiilor ruso-chineze, stabilind perspectiva lor pe viitor. Aceştia consideră că vizita în China a preşedintelui Vladimir Putin a "înscris o nouă pagină în istoria dezvoltării relaţiilor de parteneriat strategic între cele două state" şi au apreciat "frecvenţa întrevederilor între liderii chinez şi rus", fapt care a "impulsionat nemijlocit dezvoltarea multilaterală a relaţiilor dintre cele China şi Rusia", precizând că, în perioada ultimului deceniu, au avut loc 18 întâlniri ruso-chineze la nivel înalt, dintre care 11 între Jiang Zemin şi Vladimir Putin. 

Subliniind importanţa Tratatului de bază dintre China şi Rusia, care a deschis noi perspective pentru aprofundarea cooperării bilaterale, analiştii relevă, totodată, importanţa consultărilor bilaterale în probleme internaţionale, care reprezintă, potrivit acestora, un factor major pentru menţinerea păcii şi stabilităţii în lume. 

*

Următoarea etapă a turneului asiatic al preşedintelui rus Vladimir Putin a fost India. Potrivit analiştilor politici, preşedintele rus şi-a pregătit cu atenţie vizita în India, printr-o declaraţie vizând arsenalul nuclear al Pakistanului: “riscul ca armele nucleare ale acestei ţări să ajungă în mâinile teroriştilor sporeşte ameninţările teroriste atât în regiune, cât şi pe ansamblu, în întreaga lume”. 

Printre subiectele ce au fost discutate în cadrul contactelor pe care preşedintele V. Putin le-a avut cu autorităţile indiene au figurat o serie de aspecte legate de cooperarea tehnico-militară între cele două ţări, între care proiectul de livrare Indiei de către Rusia a unui crucişător, "Amiralul Gorskov". 

Autorităţile ruse atribuie o importanţă deosebită proiectului, având în vedere preţul acestuia, care se ridică la peste 740 milioane de dolari. În plus, Rusia doreşte ca India să cumpere avioane MiG-29 pentru înzestrarea crucişătorului. În afară de proiectele menţionate, Rusia, după cum a declarat recent şeful flotei militare maritime indiene, Madvendra Singh, construieşte în prezent pentru India trei nave militare ce urmează să fie livrate în anul 2003. 

Importanţa cooperării militare dintre cele două părţi este relevată şi de faptul că liderul statului rus a avut programată o întâlnire cu ministrul indian al apărării, George Fernandez. 

Potrivit analiştilor, un aspect delicat pe agenda discuţiilor la nivel înalt ruso-indiene l-a constituit cooperarea în domeniul nuclear, pentru că relaţiile dintre Rusia şi India în acest plan au o rezonanţă specială pe plan mondial. Autorităţile indiene solicită Rusiei construirea a încă două reactoare nucleare, în afara celor două de la Kudanculam, a căror amplasare suscită îngrijorarea unor lideri politici europeni care se tem că reactoarele ar putea fi deturnate în scopuri militare. Mass-media locală subliniază faptul că "Rusia însăşi nu este ferm decisă dacă să continue sau nu cooperarea în acest plan cu India, având unele temeri că acest lucru ar putea prejudicia relaţiile sale cu SUA, Europa şi China". 

 

3. Activitatea curentă a Uniunii Europene 

 

Potrivit premierului Danemarcei, Anders Fogh Rasmussen, care asigură preşedinţia UE, România şi Bulgaria s-ar putea să nu fie singurele ţări candidate care să adere la Uniunea Europeană în anul 2007, dacă cele zece din primul val programate pentru integrare în 2004 nu îşi vor încheia negocierile şi nu vor accepta noul pachet de condiţii financiare prezentat de preşedinţia comunitară în exerciţiu până la reuniunea din 12-13 decembrie a.c. a Consiliului European de la Copenhaga. "Dacă o ţară candidată nu încheie negocierile până la summit-ul de la Copenhaga, acea ţară are toate şansele să intre în UE odată cu Bulgaria şi România", a spus acesta. 

Liderii UE au convenit să sprijine eforturile Bulgariei şi României de a adera în 2007, trei ani după aderarea primelor zece ţări candidate, care speră să încheie negocierile până în decembrie 2002, dar A. Rasmussen a adăugat că nu există garanţii că următorul val de extindere ar putea avea loc în 2007, îndemnându-i pe "cei 10" să accepte acum oferta financiară daneză, care include, pe lângă sumele iniţiale, alte 1,3 miliarde de euro, bani suplimentari pentru fermieri, cote sporite pentru producţiile agricole şi mai multe fonduri pentru asigurarea securităţii nucleare şi controlul frontierelor. Potrivit propunerii daneze, ajutoarele directe destinate agricultorilor din ţările candidate ar putea atinge încă din primii ani de la aderare procente de aproape 40% din nivelul obţinut în mod curent de fermierii din actualele state membre ale UE, faţă de cele doar 25 de procente avansate de liderii de la Bruxelles în acelaşi scop. "Ar fi într-adevăr jalnic, da, jalnic, dacă noi, ţările bogate, din cauza unei sume de bani ridicole, am bloca intrarea în Uniune a popoarelor care s-au eliberat de comunism", declara A. Rasmussen în iulie 2002, la preluarea preşedinţiei daneze a UE. 

Unele dintre ţările candidate solicită în continuare mai mulţi bani, Polonia, cea mai mare dintre ţările grupului celor 10, arătându-se cel mai puţin receptivă faţă de ultima ofertă daneză, deşi A. Rasmussen a afirmat că, după Consiliul European din decembrie, UE se va concentra pe două direcţii majore de acţiune, respectiv proiectul unui nou tratat constituţional şi negocierea unui nou buget pentru perioada 2007-2013. "După 8 decembrie, trebuie trasă linie şi încheiate discuţiile, deoarece la 9-10 decembrie urmează reuniunea miniştrilor de externe ai "celor 15", iar la summit-ul de la Copenhaga nu vor mai fi posibile nici un fel de negocieri bilaterale", a spus liderul danez.

Premierul danez, Anders Fogh Rasmussen, a început la 2 decembrie a.c., un important turneu în capitalele celor 15 membre UE pentru a susţine noile propuneri financiare avansate celor zece state candidate la aderare. "Mai multe state membre consideră că am fost prea generoşi, în timp ce statele candidate afirmă în general că nu am fost destul de generoşi", a declarat Anders Fogh Rasmussen la Copenhaga înainte de a demara turneul european pentru a îi convinge pe "cei 15" că propunerile sale sunt adecvate realităţii, echilibrate şi că nu ies din cadrul celor convenite de acordurile summit-urilor de la Berlin (1999) şi de la Bruxelles (24-25 octombrie 2002) în legătură cu finanţarea procesului de extindere. 

Deşi a fost acuzat direct de ministrul german de externe, Joschka Fischer, că a lansat propunerile fără consultarea prealabilă a partenerilor europeni, "ceea ce ar putea să creeze probleme", premierul danez nu a negat că ar fi acţionat oarecum unilateral, însă a replicat că şi-a "respectat mandatul care i-a fost încredinţat", arătându-se încrezător, în ciuda ultimelor obstacole, că hotărârea istorică a summit-ului de la Copenhaga va marca reunificarea Europei după atâtea decenii de divizare. 

*

Analiştii politici apreciază că extinderea Uniunii Europene cu zece noi state în primul val, alături de tot mai insistenta candidatură a Turciei, care solicită stabilirea unei date pentru deschiderea negocierilor de aderare, îi determină pe "cei 15" să îşi pună de urgenţă întrebări despre frontierele Europei, un concept în mişcare şi legat chiar de identitatea proiectului european. "Nu putem da oamenilor impresia că vom continua să ne extindem, să ne extindem, să ne tot extindem", declara recent preşedintele Comisiei Europene, Romano Prodi, deoarece adăuga el, "în acest caz cetăţenii noştri nu îşi vor mai da seama cărei comunităţi îi aparţin". 

Analiştii apreciază că R. Prodi trebuie, de acum înainte, să-şi stabilească "un cerc de prieteni" în jurul Uniunii format din ţări care să nu devină membre ale UE, dar cu care să fie întreţinute relaţii privilegiate. "Vom împărţi cu ei totul, mai puţin instituţiile noastre", preciza şeful executivului european care, în faţa Parlamentului European a lansat perspectiva "unui nou tip de parteneriat între ţările membre şi cele care nu fac parte din spaţiul UE", subliniind că: "Nu trebuie să privim frontierele noastre ca pe un zid. Dar nici nu trebuie să le urmărim cum avansează inexorabil". 

Observaţiile făcute de preşedintele Convenţiei privind Viitorul Europei, Valery Giscard d'Estaing, care a afirmat că integrarea Turciei ar însemna "sfârşitul Uniunii Europene", au suscitat o dezbatere aprinsă despre cât ar fi de oportun ca această ţară să capete dreptul de a adera la Uniune şi au relansat, totodată, disputele legate de frontierele Europei. 

Candidaţii recunoscuţi sau potenţiali ai UE nu lipsesc, apreciază liderii de la Bruxelles: "România şi Bulgaria speră să adere în 2007. Turcia, a cărei ambiţie europeană datează din 1963, doreşte ca la reuniunea Consiliului European din 12-13 decembrie de la Copenhaga să îi fie desemnată o dată pentru deschiderea negocierilor de aderare". Olanda a solicitat ţărilor membre ale Uniunii Europene să fixeze cu ocazia summit-ului de la Copenhaga data la care vor comunica Turciei acceptul pentru deschiderea negocierilor de aderare la organizaţia europeană. "În opinia guvernului olandez, ţările europene nu trebuie să menţioneze vreo dată de negocieri, ci o clauză de «rendez-vous». Clauza de rendez-vous înseamnă o dată pentru o altă dată", a spus premierul Olandei. Recent, Comisia Europeană a refuzat să fixeze Turciei o dată pentru începerea negocierilor de aderare, argumentând că această ţară nu îndeplineşte toate criteriile politice. 

Analiştii politici apreciază că Uniunea exercită o atracţie formidabilă asupra a numeroase alte ţări. În primul rând, cele apărute după dezmembrarea fostei Iugoslavii, a căror vocaţie europeană a fost recunoscută chiar de UE; mai departe însă, spre est, şi-au exprimat interesul Ucraina, Moldova, Israel, chiar Rusia şi ţările din zona Caucazului - Azerbaidjan, Georgia, Armenia - iar din Africa Marocul, a cărui cerere de candidatură a fost respinsă. 

Preşedintele Institutului Universitar European de la Florenţa, Yves Meny, apreciază că "Europa trebuie să propună o variantă serioasă şi atrăgătoare apartenenţei la acest club care este UE", constatând că mulţi privesc azi situaţia în termeni de opoziţie - "ori eşti în club, ori în afara lui, dacă eşti înauntru, ai multe avantaje, în timp ce dacă ramâi pe dinafară, rămâi în infern". "Frontiera Europei este frontiera UE pe care vrem să o construim împreună", preciza Y. Meny, arătând că definirea clară a unei astfel de frontiere înseamnă definirea proiectului politic, "iar acest lucru este exact ceea ce unii vor să evite să facă".

 

 4. Negocieri ale liderilor politici isrelieni în perspectiva alegerilor anticipate din ianuarie 2003

 

La 29 noiembrie a.c., premierul israelian, Ariel Sharon, a fost reales la conducerea partidului său, Blocul Likud, devansându-l cu 15% pe principalul său contracandidat, actualul ministru de externe, Benjamin Netanyahu. 

Potrivit rezultatelor finale, A. Sharon a obţinut 55,8% din voturi, B. Netanyahu a primit 40,8% din sufragiile exprimate iar candidatul extremei drepte a partidului, Moshe Feiglin, a obţinut 3,4% din voturi. Doar 46% dintre cei 305.000 membri ai Likud, cel mai mare partid din Israel, au participat la alegeri. 

Scrutinul a fost marcat de atentatele antiisraeliene comise în Kenya şi Israel, soldate cu moartea a nouă israelieni. A. Sharon a promis că va răzbuna moartea israelienilor şi a cerut partidului său să se mobilizeze pentru a câştiga alegerile legislative anticipate care vor avea loc la 28 ianuarie 2003. 

Şeful diplomaţiei israeliene, Benjamin Netanyahu, a cerut membrilor formaţiunii să se unească sub conducerea premierului Ariel Sharon. "Acum va trebui să-l susţinem toţi pe Ariel Sharon şi să acţionăm împreună pentru victoria partidului Likud, pentru a ne putea impune principiile în următoarea guvernare", a declarat B. Netanyahu în cadrul unei conferinţe de presă. "Trebuie să ne unim în jurul lui Ariel Sharon ca să putem, în viitoarea guvernare, să eradicăm terorismul", a subliniat oficialul israelian. 

Israelul a atras atenţia cetăţenilor săi asupra "riscului unor atacuri teroriste care ar putea fi comise în mai multe state africane şi asiatice". Acest avertisment al Ministerului de Externe se referă la Kenya, Africa de Sud, Etiopia, Eritrea, Egipt şi, în special, Peninsula Sinai, unde merg numeroşi turişti israelieni.

Liderul Partidului Muncii, Amram Mitzna, a declarat la 30 noiembrie a.c., că trebuie să se dea o nouă şansă dialogului cu palestinienii în încercarea de a se ajunge la un acord de pace. A. Mitzna a anunţat că a acceptat să se întâlnească cu Ariel Sharon la invitaţia premierului, aceasta fiind prima întâlnire dintre cei doi oameni politici după alegerea lui A. Mitzna, la 19 noiembrie a.c., la conducerea Partidului Muncii şi victoria lui Ariel Sharon în cadrul alegerilor în cadrul Blocului Likud.

"Trebuie să încercăm să ajungem la un acord cu palestinienii", a precizat A. Mitzna, care a preconizat din nou "o separare prin negociere" între israelieni şi palestinieni. În legătură cu o eventuală participare a cetăţenilor palestinieni în campania electorală pentru scrutinul legislativ din 28 ianuarie 2003, A. Mitzna a afirmat că este "normal ca aceste alegeri să îi intereseze pe palestinieni, dar şi pe reprezentanţii lumii arabe". El a dezminţit informaţiile potrivit cărora ar avea contacte cu responsabili din cadrul Autorităţii Palestiniene pentru a obţine susţinerea comunităţii arabe israeliene, formată din 1,1 milioane de persoane, adică 17% din electorat.

A. Mitzna, fost general, preconizează desfiinţarea coloniilor evreieşti din Fâşia Gaza şi Cisiordania, în cazul în care va câştiga viitoarele alegeri. De asemenea, el s-a arătat dispus să reia negocierile cu palestinienii, inclusiv cu Y. Arafat, şi să ajungă la un compromis în privinţa Ierusalimului de Vest, zonă anexată Israelului în 1967. Cu toate acestea, Amram Mitzna este cotat de către analişti cu şanse reduse în cursa electorală.

 

5. Inspecţiile experţilor ONU din Irak

Experţii ONU pentru dezarmare au continuat inspecţiile la locaţiile irakiene după reluarea fără dificultăţi a operaţiunilor de control începute la 27 noiembrie a.c. 

Şase membri ai Agenţiei Internaţionale a Energiei Atomice (AIEA) şi-au desfăşurat inspecţiile la uzina al-Nasser, în timp ce 11 membri ai Comisiei de Control, Verificare şi Inspecţii a ONU (UNMOVIC) s-au deplasat la un fost laborator de producere a vaccinurilor, aflat la al-Dura, la 30 de kilometri de capitala ţării. 

Potrivit oficialilor ONU, în următoarele zile, numărul inspectorilor urmează să crească, ajungând la o sută până la sfârşitul anului, pentru a accelera verificarea arsenalului irakian. Un purtător de cuvânt al Ministerului chinez al Afacerilor Externe a declarat că liderii Chinei au informat ONU despre intenţia lor de a trimite experţi în Irak pentru a participa la inspecţii. 

După întocmirea bilanţului primelor zile de inspecţii, responsabilii celor două echipe ONU au salutat buna cooperare cu irakienii. "Este un început bun", a declarat francezul Jacques Baute, membru AIEA, care a adăugat că "gradul de cooperare va fi evaluat în timp", opinie împărtăşită şi de responsabilul grec al UNMOVIC, Dimitri Perricos. Şeful inspectorilor pentru dezarmare, Hans Blix, a declarat că primele inspecţii, care au loc după o perioadă de patru ani de întrerupere, s-au desfăşurat conform aşteptărilor. "Am avut o serie de discuţii cu Irakul referitoare la aranjamentele practice precise pentru că am dorit să evităm orice incidente (...) şi totul funcţionează aşa cum trebuie", a adăugat acesta. 

La rândul său, Secretarul general al ONU, Kofi Annan, s-a declarat mulţumit de modul de începere a inspecţiilor şi a reamintit liderilor irakieni necesitatea unei cooperări susţinute pentru a se evita un conflict militar. Irakul trebuie să furnizeze Naţiunilor Unite, până la 8 decembrie a.c., o listă care să cuprindă întreg arsenalul pe care-l posedă. H. Blix a precizat că ar putea utiliza informaţiile provenite de la serviciile americane de informaţii pentru a verifica exactitatea declaraţiilor irakiene, atenţionând că misiunea inspectorilor nu va fi controlată de autorităţi străine. 

Pe de altă parte, trei dintre principalele şase formaţiuni care se opun regimului lui Saddam Hussein au anunţat că vor organiza o conferinţă a opoziţiei irakiene, în perioada 13-15 decembrie a.c., la Londra. Potrivit Departamentului de Stat, SUA au cerut unor ţări europene să acorde asistenţă în pregătirea disidenţilor irakieni, în vederea unei posibile răsturnări a regimului de la Bagdad. 

*

"Irakul a lansat un prim avertisment la adresa comunităţii internaţionale, privind faptul că deţine arme de distrugere în masă şi că Saddam Hussein este pregătit să le folosească dacă regimul de la Bagdad va fi ameninţat", se afirmă în ediţia din 28 noiembrie a.c. a cotidianului "The Times". 

Într-un interviu acordat publicaţiei "al-Quds al-Arabi", cu sediul la Londra, un oficial irakian a declarat, sub acoperirea anonimatului, că Irakul a întrebuinţat arme chimice în timpul războiului din Iran şi le va folosi din nou, dacă va considera necesar. "Când regimul s-a confruntat cu atacurile intense din Peninsula Fao şi s-a simţit ameninţat, nu a ezitat să folosească toate armele de distrugere în masă de care dispunea", a declarat oficialul irakian. Aceeaşi situaţie s-a repetat în momentul în care locuitorii din Halabja au început să ofere informaţii forţelor iraniene, iar Irakul a recurs din nou la arme chimice". 

Autorităţile irakiene neagă că ar poseda arme chimice sau biologice, iar Statele Unite au ameninţat în repetate rânduri că vor lansa o ofensivă militară în cazul în care regimul irakian nu va renunţa la armamentul de distrugere în masă. Analişti britanici apreciază că interviul pare să confirme bănuielile referitoare la faptul că Irakul ascunde câteva tone de arme chimice şi biologice, circa 20 de rachete Scud şi un program nuclear.

 

6. Solicitările AIEA privind organizarea unor inspecţii a programelor de înarmare ale Republicii Populare Democrate Coreene

Potrivit unui comunicat al Ministerului de Externe al RPDC, "Coreea de Nord intenţionează să dezvolte tipuri de arme mai puternice decât cele nucleare cu scopul de a-şi proteja suveranitatea". Autorităţile nord-coreene au comunicat această opţiune trimisului special al SUA în Coreea de Nord, James Kelly, în cursul vizitei pe care acesta a efectuat-o la Phenian.

Oficialii nord-coreeni au precizat că sunt pregătiţi să semneze un "tratat de neagresiune cu SUA, în urma recunoaşterii de către RPDC a proliferării unui program de înarmare nucleară". "Dacă Statele Unite semnează un pact de neagresiune cu ţara noastră, vom fi dispuşi să calmăm neliniştile Administraţiei americane în domeniul securităţii. Republica Populară Democratică a Coreei de Nord consideră că încheierea unui pact de neagresiune cu Statele Unite reprezintă o soluţie rezonabilă şi realistă la problema armelor nucleare", a declarat purtătorul de cuvânt al Ministerului nord-coreean al Afacerilor Externe.

"Coreea de Nord posedă două bombe nucleare cu plutoniu", au afirmat responsabili ai Administraţiei americane. Aceştia au declarat că autorităţile de la Phenian dezvoltă un program nuclear pentru fabricarea de arme pe bază de uraniu îmbogăţit, dar nu au precizat dacă arsenalul nord-coreean conţine deja acest tip de armă.

La rândul său, secretarul american al apărării, Donald Rumsfeld, a afirmat că RPDC posedă un număr mic de arme nucleare. "Coreea de Nord a retras înainte de anul 1994 suficient plutoniu pentru a fabrica una sau două bombe cu încărcătură nucleară", a precizat D. Rumsfeld. "Cu toate acestea, situaţia Coreei de Nord nu poate fi comparată cu cea a Irakului, chiar dacă ambele state deţin arme de distrugere în masă. Statele Unite intenţionează să adopte o atitudine pacifistă pentru rezolvarea situaţiei din Coreea de Nord. SUA nu iau în considerare posibilitatea unui atac preventiv împotriva Coreei de Nord", a afirmat secretarul american al apărării. 

Agenţia Internaţională pentru Energie Atomică, (AIEA), organism însărcinat de Naţiunile Unite cu monitorizarea programelor de înarmare nucleară, a lansat, la 29 noiembrie a.c., un apel către Republica Populară Democrată Coreană să accepte organizarea fără întârziere a unor inspecţii asupra programelor de înarmare nord-coreene. "Este un mesaj clar al comunităţii internaţionale că RPDC trebuie să îşi onoreze obligaţiile internaţionale, respectiv să renunţe la eventualele încercări de a se dota cu arme de distrugere în masă, în special nucleare", a subliniat directorul general al AIEA, Mohammed El Baradei, care a mai lansat o solicitare similară către autorităţile nord-coreene, în luna octombrie a.c. "Regret declaraţiile publice repetate ale RPDC că este îndreptăţită să deţină arme nucleare", a declarat acesta. 

 

 7. Raportul Înaltului Comisariat al ONU pentru Refugiaţi

 

Potrivit Raportului Înaltului Comisariat al ONU pentru Refugiaţi, "Trends in asylum applications, January - October 2002: Europe, North America, Australia, New Zeeland and Japan", care a fost realizat pe baza cifrelor raportate de 28 de ţări, părţi contractante, se desprind următoarele concluzii:

1. În octombrie, faţă de luna anterioară, numărul cererilor de azil a crescut cu 8% în cele 28 de ţări monitorizate. În cele 23 de ţări europene, creşterea a fost de 4%, iar în celelalte 5 ţări, Canada, SUA, Australia, Noua Zeelandă şi Japonia, de 23%.

2. Comparativ cu perioada ianuarie-octombrie 2001, numărul cererilor de azil depuse în cele 28 de ţări în perioada ianuarie-octombrie 2002 este cu 9% mai mic. Pentru ţările europene creşterea este de 6%, iar pentru celelalte 5 ţări menţionate, de 15%.

3. Faţă de primele 10 luni ale anului 2001, numărul cererilor depuse de cetăţenii de naţionalitate irakiană este cu 17% mai mic în cele 28 de ţări pentru aceeaşi perioadă a anului în curs, cel al cererilor depuse de cetăţenii de naţionalitate afgană cu 57% mai mic, iar cel al cererilor depuse de cetăţenii de naţionalitate iraniană cu 30% mai mic. Principalele naţionalităţi cu un număr mare de cereri sunt iugoslavii (28%), chinezii (22%) şi nigerienii (37%). 

La nivel mondial există în prezent peste 22 de milioane de refugiaţi, majoritatea solicitând azil în state puternic industrializate. 

România rămâne mai puţin atractivă pentru refugiaţi (proveniţi mai ales din ţările lumii a treia), aceştia considerând-o doar o zonă de tranzit către statele dezvoltate. Potrivit Oficiului pentru refugiaţi al României, "Rata de recunoaştere a unei forme de protecţie pentru străinii care au depus o cerere la Oficiul pentru refugiaţi al României a fost în anul 2001 de numai 5%. Această rată scăzută se datorează mai ales faptului că România a fost şi este văzută în continuare ca o ţară de tranzit şi nu una de destinaţie, astfel încât interesul solicitanţilor de azil de a rămâne pe teritoriul ţării este extrem de scăzut".

În anul 2001, Oficiul pentru refugiaţi a înregistrat 2.431 de cereri pentru acordarea statulului de refugiat, însă doar 100 de solicitanţi au primit acest statut. Majoritatea solicitanţilor de azil provin din ţări asiatice (Irak, Somalia, India, Iran, Pakistan, Palestina, Sudan), însă recordul de cereri s-a înregistat din partea celor care au părăsit Afganistanul. 

